Червеноока дървесница
Червеноока дървесница или червеноока дървесна жаба (Agalychnis callidryas) е вид земноводно от семейството на дървесните жаби. Тя е дървесен обитател, срещаща се в неотропичните дъждовни гори. Наричана е още маймунска жаба, заради относително добрата си координация .

Външен вид 

Червенооката дървесна жаба е малък по размери вид дървесна жаба, достигащ на дължина около 7 cm. Окраската на гърба е зелена с разнообразни шарки, докато корема е бял. Страничните части са виолетови или сини с вертикални бели ивици, а пръстите са с оранжев оттенък. Както женските, така и мъжките екземпляри притежават изпъкнали червени очи с вертикални зеници, подобно на очите на домашната котка. Червенооката дървесна жаба има мека и нежна кожа на корема, докато кожата на гръба е сравнително по-дебела и груба.

Физически характеристики 
При червенооката дървесна жаба се наблюдава полов диморфизъм по отношение на размерите. Средните размери за женските екземпляри са около 7 – 8 cm, докато при мъжките индивиди дължината на тялото е около 5 – 6 cm .

Разпространение 
Червенооката дървесна жаба се среща в дъждовните гори на южно Мексико, по протежение на цяла Централна Америка, до северна Колумбия.

Размножаване 
Женските отлагат около 30 до 50 яйца. Снасят ги върху широки листа, надвесени над водата. Яйцата са белезникави и притежават гъвкаво, желатинозно покритие, което ги защитава от хищници.

След излюпването, поповите лъжички падат във водата, а когато станат малки жабчета се връщат по дърветата.

Източници 

Червенооки дървесници
Фауна на Неотропическата област